Smernica Európskeho parlamentu a Rady 2003/11/ES
zo 6. februára 2003,
ktorou sa 24-krát mení a dopĺňa smernica Rady 76/769/EHS o obmedzeniach uvádzania na trh a používania niektorých nebezpečných látok a prípravkov (pentabrómodifenyléter, oktabrómodifenyléter)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 95,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom ustanoveným v článku 251 zmluvy [3], v zmysle spoločného textu, ktorý 8. novembra 2002 schválil Zmierovací výbor,
keďže:
(1) Podľa článku 14 zmluvy sa má zriadiť oblasť bez vnútorných hraníc, v ktorej je zabezpečený voľný pohyb tovaru, osôb, služieb a kapitálu.
(2) Riziká, ktoré pre životné prostredie predstavujú pentabrómodifenyléter (pentaBDE) a oktabrómodifenyléter (oktaBDE), boli posúdené na základe nariadenia Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok [4]. Posúdenie rizík pentaBDE a oktaBDE odhalilo potrebu znižovania rizík, ktoré tieto látky predstavujú pre životné prostredie. Vedecký výbor pre toxicitu, ekotoxicitu a životné prostredie (CSTEE) vo svojich stanoviskách zo 4. februára 2000 a 31. októbra 2002 potvrdil závery týchto posúdení pentaBDE a oktaBDE o potrebe znížiť riziká s cieľom chrániť životné prostredie. CSTEE okrem toho vo svojom stanovisku z 19. júna 2000 potvrdil svoje obavy súvisiace s vystavením kojených detí účinkom pentaBDE a z toho, že zvýšené hladiny pentaBDE v materskom mlieku by mohli byť výsledkom zatiaľ neidentifikovaného používania.
(3) Komisia prijala v rámci nariadenia (EHS) č. 793/93 odporúčania pre stratégiu znižovania rizika pre pentaBDE [5] a oktaBDE [6], ktorá ustanovuje obmedzenia marketingu a používania na účely kontroly rizík pre životné prostredie. Taktiež odporúčala, aby všetky opatrenia brali do úvahy obavy o kojencov, ktorí sú ich účinkom vystavení prostredníctvom mlieka.
(4) Na účely ochrany zdravia a životného prostredia by sa malo zakázať uvádzanie pentaBDE a oktaBDE na trh a ich používanie, ako aj uvádzanie na trh tovaru obsahujúceho jednu alebo obidve tieto látky.
(5) Prítomnosť pentaBDE alebo oktaBDE v koncentráciách vyšších ako 0,1 % sa môže zistiť pomocou štandardných analitických techník, ako je GC-MS (plynová chromatografia - hmotnostná spektrometria).
(6) Posudzovanie rizík dekaBDE sa skončilo v auguste 2002 a odhalilo celý rad neistôt týkajúcich sa možných účinkov tejto látky na životné prostredie. Spoločenstvo by preto malo bez meškania prijať opatrenia na zníženie rizika a okamžite by sa mala vypracovať stratégia na zníženie rizika. Komisia očakáva výsledky stratégie na zníženie rizika najneskôr do 30. júna 2003. Potom by mala okamžite posúdiť tieto výsledky a navrhnúť primerané a prísne opatrenia zamerané na zistené riziká. Európsky parlament a Rada by mali bez meškania zvážiť tento návrh. Obmedzenia schválené spoločenstvom, ktoré sa týkajú marketingu a používania dekaBDE, majú okamžite nadobudnúť účinnosť, ak ďalšie testovanie vykonané v rámci vyššie uvedeného posudzovania rizík nevylúči terajšie neistoty a nedospeje k záveru, že kvôli dekaBDE nie je vôbec potrebné sa znepokojovať.
(7) Táto smernica nemá vplyv na právne predpisy spoločenstva, ktoré stanovujú minimálne požiadavky na ochranu pracovníkov uvedené v smernici Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci [7] a v jednotlivých smerniciach, ktoré z nej vychádzajú, najmä smernica Rady 90/394/EHS z 28. júna 1990 o ochrane pracovníkov pred rizikami z vystavenia účinkom karcinogénov pri práci (šiesta samostatná smernica v zmysle článku 16 ods. 1 smernice 89/391/EHS) [8] a smernica Rady 98/24/ES zo 7. apríla 1998 o ochrane zdravia a bezpečnosti pracovníkov pred rizikami súvisiacimi s chemickými faktormi pri práci (štrnásta samostatná smernica v zmysle článku 16 ods. 1 smernice 89/391/EHS) [9],
PRIJALI TÚTO SMERNICU:
Článok 1
Príloha I k smernici 76/769/EHS sa týmto mení a dopĺňa tak, ako je uvedené v prílohe k tejto smernici.
Článok 2
Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 15. februára 2004. Bezodkladne o tom informujú Komisiu.
Tieto ustanovenia sa uplatňujú od 15. augusta 2004.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 6. februára 2003